Rekstur íslenskrar stóriðju er þungur þessi misserin . Hrávöruverð er lágt á heimsvísu sem sögð er vera afleiðing af bágri stöðu í heimshagkerfinu . Álverð hefur ekki verið lægra í þrjú ár og verð á kísli og kísiljárni er í sögulegum lægðum . Slökkt var á stærsta ofni járnblendiverksmiðju Elkem á Grundartanga í þrjá mánuði í sumar vegna lágs afurðaverðs . „ Við stoppuðum ofninn fyrst og fremst út af markaðsaðstæðum . Verð eru mjög lág og það borgaði sig eiginlega ekki að framleiða . Við vorum kannski að einhverju leyti að reyna að hafa áhrif á markaðinn en við sjáum ekki alveg beint að það hafi virkað , “ segir Einar Þorsteinsson , forstjóri Elkem á Íslandi . Einar segir framleiðslu komna á fullt á ný . Aðstæður á heimsmarkaði séu áfram erfiðar . Fyrirtækið hafi lagt áherslu á framleiðslu á sérhæfðari afurðum sem séu alla jafna stöðugri í verði en minna unnin vara . „ Okkar viðskiptavinir eru stálframleiðendur . Þeir eru líka í vandræðum . Stálframleiðsla í Evrópu og Bandaríkjunum hefur dregist saman að undanförnu . Kína er eina landið þar sem hefur verið smá vöxtur en við erum ekki að selja til Kína . Við getum ekki keppt þar , “ segir Einar . Einar segir fyrirtækið leiti nú allra leiða til að hagræða . „ Við erum í hörkubaráttu , þannig er lífið núna . “ „ Við erum að vinna mjög harkalega í því að skera niður kostnað . Við höfum fækkað fólki lítillega og leitum í öllum skúmaskotum að sparnaði , “ segir hann . Starfsmönnum hafi fækkað um hátt í tuttugu en Einar leggur áherslu á að engum hafi verið sagt upp heldur hafi starfsfólki fækkað með öðrum leiðum , til að mynda í gegnum starfsmannaveltu . Um 170 manns starfi fyrir Elkem . Nánar er fjallað um málið í Viðskiptablaðinu . Áskrifendur geta nálgast blaðið undir Tölublöð , aðrir geta skráð sig í áskrift hér .